கே. ஏ. பீனா

கே. ஏ. பீனா (K. A. Beena) ஓர் இந்திய எழுத்தாளரும், பத்திரிகையாளரும், கட்டுரையாளரும் ஆவார். இவர் மலையாளத்தில் பல்வேறு தலைப்புகளில், குறிப்பாக பெண்களைப் பாதிக்கும் சமூகப் பிரச்சினைகள் குறித்து எழுதுகிறார். இவரது வெளியீடுகளில் நினைவுக் குறிப்புகள், பத்திரிகைக் கட்டுரைகள், பயணக் குறிப்புகள்; குழந்தைகள் புத்தகங்கள்; கட்டுரைத் தொகுப்புகள்; சிறுகதைகள்; பத்திரிகை மற்றும் ஊடகங்களைப் பற்றிய வரலாற்று புத்தகங்கள் ஆகியவை அடங்கும். இந்திய அரசின் தகவல் மற்றும் ஒளிபரப்பு அமைச்சகத்தின் மக்கள் தொடர்பு பணியகத்தின் துணை இயக்குநராக ஓய்வு பெற்றுள்ளார்.

 இளமை வாழ்க்கை 
கேரளத்தின் திருவனந்தபுரம் மாவட்டத்தில் உள்ள வாழயிலாவில், பத்திரிகையாளர் எம். கருணாகரன் நாயர் மற்றும் அவரது மனைவி அம்பிகா ஆகியோரின் மகளாகப் பிறந்தார். கேரளப் பல்கலைக்கழகத்தில் ஊடகவியல் மற்றும் ஆங்கில இலக்கியத்தில் முதுகலைப் பட்டம் பெற்ற பீனா, மலையாள எழுத்தாளர் கே. பாலகிருஷ்ணன் பற்றிய தனது ஆய்வறிக்கையை எழுதினார். இவரின் கணவர் பைஜு சந்திரன், திருவனந்தபுரம் தூர்தர்ஷனில் துணை இயக்குநராகப் பணியாற்றி ஓய்வு பெற்றுள்ளார். இவர்களுக்கு திரைப்படத் தயாரிப்பாளர் ரித்விக் பைஜு என்ற ஒரு மகன் உள்ளார்.

பீனா தனது ஆரம்ப பள்ளி நாட்களில் எழுதத் தொடங்கினார். 13 வயதில் பீனா கண்ட ரஷ்யா என்ற பயணக் குறிப்பை எழுதினார். இது முதல் முறையாக 1981 இல் வெளியிடப்பட்டது. 1977 ஆம் ஆண்டில் உக்ரைனிய சோவியத் சோசலிச குடியரசில் உள்ள ஆர்டெக்கில் நடந்த சர்வதேச குழந்தைகள் முகாமில் கலந்து கொண்ட தனது அனுபவங்களை இந்தப் புத்தகத்தில் விவரிக்கிறார். 1987 ஆம் ஆண்டில், மலையாள நாளேடான கேரளகௌமுதியில் உதவி ஆசிரியராகச் சேர்ந்தார். 1989 ஆம் ஆண்டில் மாத்ருபூமியில் சேர்ந்தார். 1991 ஆம் ஆண்டில், இவர் இந்திய அரசின் இந்திய தகவல் சேவையில் சேர்ந்தார். மேலும் அனைத்திந்திய வானொலி மற்றும் தூர்தர்ஷனின் செய்தி ஆசிரியராக பணியாற்றினார். பத்திரிகை தகவல் பணியகம் மற்றும் விளம்பரம் மற்றும் காட்சி விளம்பர இயக்குநரகத்திலும் பணியாற்றினார்.

 விருதுகள் 
 2010: சிறந்த திரைக்கதைக்கான ஆகாஷ்வானி வருடாந்திர விருது, பிரசார் பாரதி "Accomplished writer and journalist : K.A. Beena". Brand Kerala Online. 18 March 2020. Retrieved 5 April 2023.
 2014: லாட்லி மீடியா விருது டிஜிட்டல் மற்றும் அச்சு, ஐக்கிய நாடுகளின் மக்கள் தொகை நிதியம், மும்பை
 2015: இலக்கிய பங்களிப்புக்கான ராஜலட்சுமி விருது 
 2016: லாட்லி மீடியா விருது டிஜிட்டல் மற்றும் அச்சு, ஐக்கிய நாடுகளின் மக்கள் தொகை நிதியம், மும்பை
 2016: அச்சு ஊடகத்திற்கான வி. கே. மாதவன்குட்டி விருது, திருவனந்தபுரம் பிரஸ் கிளப்
 2019: சமூக அர்ப்பணிப்பு இதழியல் பணிக்காக ஷீலா ஆசிரியர் விருது, நடுவண் இடைநிலைக் கல்வி வாரியம்
 2023: குழந்தைகள் இலக்கியத்திற்கான கேரள பால சாகித்ய அகாதமி விருது.

 மேற்கோள்கள் 

 வெளி இணைப்புகள் 
 New books on the shelf on தி இந்து
 Icy Slumber, a 2012 article in volume 56, issue 5 (271) of Indian Literature (journal)

பகுப்பு:1964 பிறப்புகள்
பகுப்பு:21 ஆம் நூற்றாண்டு இந்தியப் பெண் எழுத்தாளர்கள்
பகுப்பு:20-ஆம் நூற்றாண்டு இந்தியப் பெண் எழுத்தாளர்கள்
பகுப்பு:மலையாள எழுத்தாளர்கள்
பகுப்பு:கேரளப் பெண் எழுத்தாளர்கள்
பகுப்பு:வாழும் மக்கள்